Broj: 711-I-2314-Pp-277-22/23-04-23

Zagreb, 24. listopada 2023.

**TOMISLAV TOMAŠEVIĆ**

**gradonačelnik Grada Zagreba**

**Predmet: TOMISLAV TOMAŠEVIĆ, gradonačelnik Grada Zagreba**

* *Obavijest, dostavlja se*

Sukladno odredbi članka 42. stavka 1. Zakona o sprječavanju sukoba interesa („Narodne novine“, broj 143/21., u daljnjem tekstu: ZSSI) obavještavamo Vas da je Povjerenstvo za odlučivanje o sukobu interesa (u daljnjem tekstu: Povjerenstvo) dana 24. listopada 2023. odlučilo da u vašem predmetu **ne postoje pretpostavke za pokretanje postupka** vezano za moguću povredu odredbi ZSSI-a.

Povjerenstvo je dana 24. svibnja 2022. na temelju neanonimne prijave otvorilo predmet protiv obveznika Tomislava Tomaševića, gradonačelnika Grada Zagreba, koji se vodi pod brojem Pp-277/22. U prijavi se navodi da je imenovani obveznik u proceduru Gradske skupštine Grada Zagreba uputio Prijedlog programa za mlade za razdoblje od 2022. do 2025. godine temeljem kojeg će, bez suglasnosti Skupštine, donositi godišnje Akcijske planove za mlade kojima se detaljnije razrađuju i provode mjere definirane Programom. U nastavku se navodi da je iz navedenog dokumenta, i iz drugih aktualnih odluka obveznika, razvidno da je isti zagovornik uvođenja rodne ideologije, da je tzv. „*pro-choicer*“ i deklarirani protivnik vrijednosti, svjetonazora i ciljeva sudionica, sudionika i simpatizera manifestacije „Hod za život“ čije djelovanje odbija službeno poduprijeti i da istodobno službeno popularizira i favorizira vrijednosti, svjetonazor i način života pripadnika LGBT zajednice, slijedom čega je podnositelj zatražio da Povjerenstvo utvrdi nalazi li se imenovani obveznik u sukobu interesa, što se dovodi u svezu s njegovom spolnom orijentacijom.

Povjerenstvo je nastavno na navedenu prijavu od podnositelja zatražilo dopisom od 30. lipnja 2022., Broj: 711-I-1056-Pp-277/22-02-23, precizirati činjenice i okolnosti privatnog interesa iz kojih bi proizlazilo da je obveznik u opisanoj situaciji počinio moguću povredu odredbi ZSSI-a budući da činjenice i okolnosti koji se ističu u prijavi same po sebi ne ukazuju da je ujedno došlo do povrede toga Zakona. Spomenuti dopis podnositelj je zaprimio 19. srpnja 2022. te da navedeno traženje nije odgovorio.

Člankom 3. stavkom 1. točkom 34. ZSSI-a propisano je da su župani, gradonačelnici, općinski načelnici i njihovi zamjenici, obveznici u smislu odredbi navedenog Zakona.

Uvidom u Registar obveznika, kojeg ustrojava i vodi Povjerenstvo, utvrđeno je da je Tomislav Tomašević obnašao dužnost zastupnika u Hrvatskom saboru u razdoblju od 22. srpnja 2020. do 4. lipnja 2021. te da trenutno obnaša dužnost gradonačelnika Grada Zagreba počevši od 4. lipnja 2021.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi toga Zakona.

Sukladno članku 42. stavku 1. ZSSI-a, kada Povjerenstvo utvrdi da su ispunjene pretpostavke za pokretanje postupka iz članka 41. stavka 1. toga Zakona, dužno je obavijestiti obveznika o postojanju pretpostavki za pokretanje postupka, kao i o činjeničnim utvrđenjima te zatražiti njegovo očitovanje.

Člankom 2. stavkom 1. ZSSI-a propisano je da u obnašanju javne dužnosti obveznici ne smiju svoj privatni interes stavljati ispred javnog interesa. Stavkom 2. istog članka ZSSI-a propisano je da sukob interesa postoji kada su privatni interesi obveznika u suprotnosti s javnim interesom, a posebice kada privatni interes obveznika može utjecati na njegovu nepristranost u obavljanju javne dužnosti (potencijalni sukob interesa), te kada je privatni interes obveznika utjecao ili se osnovano može smatrati da je utjecao na njegovu nepristranost u obavljanju javne dužnosti (stvarni sukob interesa).

Člankom 5. stavkom 1. točkom 6. ZSSI-a propisano je da su povezane osobe u smislu tog Zakona osobe navedene u točki 3. tog stavka (član obitelji obveznika je bračni ili izvanbračni drug obveznika, životni partner i neformalni životni partner, njegovi srodnici po krvi u uspravnoj lozi, braća i sestre obveznika te posvojitelj odnosno posvojenik obveznika) te ostale osobe koje se prema drugim osnovama i okolnostima opravdano mogu smatrati interesno povezanima s obveznikom, a prema članku 5. stavku 1. točki 8. ZSSI-a privatni interes obuhvaća imovinsku i neimovinsku korist obveznika i povezanih osoba.

Člankom 6. stavkom 1. ZSSI-a propisano je da obveznici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Prema stavku 2. istoga članka ZSSI-a obveznici su osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali, a prema stavku 3. obveznici ne smiju koristiti javnu dužnost za osobni probitak ili probitak osobe koja je s njima povezana niti smiju biti u kakvom odnosu ovisnosti prema osobama koje bi mogle utjecati na njihovu objektivnost.

Sukladno članku 48. stavku 1. Zakona o lokalnoj i područnoj (regionalnoj) samoupravi („Narodne novine“, broj 33/01., 60/01., 129/05., 109/07., 125/08., 36/09., 150/11., 144/12., 19/13. – pročišćeni tekst, 137/15. – ispravak, 123/17., 98/19. i 144/20.) općinski načelnik, gradonačelnik, odnosno župan, pored ostalog, priprema prijedloge općih akata te izvršava ili osigurava izvršavanje općih akata predstavničkog tijela.

Člankom 5. stavkom 1. Zakona o Gradu Zagrebu („Narodne novine“, broj 62/01., 125/08., 36/09., 119/14., 98/19. i 144/20.) propisano je da je Gradska skupština Grada Zagreba predstavničko tijelo građana Grada Zagreba koje donosi akte u okviru samoupravnog djelokruga Grada Zagreba te obavlja druge poslove u skladu sa zakonom i Statutom, a člankom 6. istoga Zakona propisano je da je izvršno tijelo Grada Zagreba gradonačelnik Grada Zagreba.

Program za mlade za razdoblje od 2022. do 2025. godine (Službeni glasnik Grada Zagreba, broj 16/22.) donijela je Gradska skupština Grada Zagreba na sjednici održanoj 26. svibnja 2022. te su istim utvrđeni ciljevi i mjere kojima se ukazuje na smjer djelovanja Grada Zagreba u području lokalne politike za mlade. Istim je Programom utvrđeno da će za provedbu Programa gradonačelnik Grada Zagreba donositi akcijske planove.

Povjerenstvo nastavno na sve navedeno ističe da upućivanje Prijedloga programa za mlade za razdoblje od 2022. do 2025. godine, kao općeg akta, u proceduru donošenja u Gradskoj skupštini Grada Zagreba pri čemu je istim utvrđeno da će za njegovu provedbu gradonačelnik Grada Zagreba donositi akcijske planove, predstavlja postupanje gradonačelnika Grada Zagreba u okviru zakonom propisanih ovlasti.

Imajući u vidu da je podnositelj prijave u prijavi iznio dojmove o vrijednostima i svjetonazoru obveznika Tomislava Tomaševića, gradonačelnika Grada Zagreba, te da nije na traženje Povjerenstva precizirao činjenice i okolnosti privatnog interesa iz kojih bi proizlazilo da je isti obveznik u prethodno opisanoj situaciji počinio moguću povredu odredbi ZSSI-a, Povjerenstvo je utvrdilo da u ovoj pravnoj stvari ne postoje pretpostavke za pokretanje postupka vezano za moguću povredu odredbi ZSSI-a.

PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obveznik Tomislav Tomašević, osobnom dostavom
2. Podnositelju na znanje
3. Objava na internetskoj stranici Povjerenstva nakon dostave obvezniku
4. Pismohrana